দল নির্বাচন নিয়ে গম্ভীরের সঙ্গে চূড়ান্ত মতবিরোধ রোহিত, আগরকরের

ওয়েব ডেস্ক: শনিবার বেলা সাড়ে ১২টায় চ্যাম্পিয়ন্স ট্রফির (ICC Champions Trophy) জন্য ভারতীয় দল (India Cricket Team) ঘোষণা করার কথা থাকলেও তা শুরু হয় প্রায় আড়াইটের সময়। দু’ঘণ্টারও বেশি দেরি নিয়ে একটা জল্পনা চলছিল। অনেকেই মনে করছেন, গৌতম গম্ভীর (Gautam Gambhir), রোহিত শর্মা (Rohit Sharma) এবং অজিত আগরকরের (Ajit Agarkar) মধ্যে মতবিরোধের কারণেই দল ঘোষণাতে দেরি হয়েছে। সূত্রের খবর, দল নির্বাচনের (BCCI) বিভিন্ন বিষয়ের পাশাপাশি সহ-অধিনায়ক এবং উইকেটকিপার নির্বাচন নিয়েও তিনজনের মধ্যে তুমুল মতবিরোধ হয়।

জানা গিয়েছে, দলের সহ-অধিনায়ক নির্বাচন নিয়ে শুরু হয় এই মতবিরোধ। সহ-অধিনায়ক হিসেবে কোচ গম্ভীর হার্দিক পাণ্ডিয়ার নাম প্রস্তাবিত করেন। কারণ বিগত দু’টি বিশ্বকাপে হার্দিকই ছিলেন রোহিতের ডেপুটি। কিন্তু রোহিত এবং আগরকর শুভমন গিলকে এই দায়িত্ব দেওয়ার পক্ষপাতী ছিলেন। তাঁদের মতে, তরুণ ক্রিকেটারদের দায়িত্ব দিয়ে ভবিষ্যতের দিকে নজর দেওয়া উচিত। এই যুক্তিতেই শেষ পর্যন্ত শুভমন গিলকে চ্যাম্পিয়ন্স ট্রফির সহ-অধিনায়ক করা হয়।

আরও পড়ুন: চ্যাম্পিয়ন্স ট্রফির দল ঘোষণা করল BCCI, বুমরা আছেন?

দ্বিতীয় বড় বিতর্ক তৈরি হয় দ্বিতীয় উইকেটরক্ষক নির্বাচনকে ঘিরে। এক্ষেত্রে কোচ গম্ভীর চাইছিলেন সঞ্জু স্যামসনকে। অন্যদিকে, রোহিত এবং আগরকর পন্থের নাম প্রস্তাবিত করেন। শেষ পর্যন্ত পন্থকেই দলে রাখা হয়। পাশাপাশি ঘরোয়া ক্রিকেট খেলা নিয়ে কোচ ও অধিনায়কের মধ্যে বিরোধ হয় এদিন। গম্ভীর দায়িত্ব নেওয়ার পর থেকেই জাতীয় দলের ক্রিকেটারদের ঘরোয়া ক্রিকেট খেলা বাধ্যতামূলক করেছেন। প্রধান নির্বাচক আগরকর অবশ্য এ বিষয়ে নমনীয় অবস্থান নিয়েছেন।

গম্ভীর, রোহিত এবং আগরকরের এই মতবিরোধের ফলে দল ঘোষণায় বিলম্ব হয়েছে। যদিও শেষ পর্যন্ত সকলের মতামত বিবেচনা করেই দল চূড়ান্ত হয়েছে। বোর্ড এবং নির্বাচকরা চান ঘরোয়া এবং আন্তর্জাতিক ক্রিকেটের মধ্যে ভারসাম্য বজায় রাখতে, যাতে জাতীয় দল আরও শক্তিশালী হয়।